
Directiva 2007/51/CE a Parlamentului European și a Consiliului

din 25 septembrie 2007

de modificare a Directivei 76/769/CEE a Consiliului referitoare la restricțiile privind introducerea pe piață a anumitor dispozitive de măsurare care conțin mercur

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 95,

având în vedere propunerea Comisiei,

având în vedere avizul Comitetului Economic și Social European [1],

hotărând în conformitate cu procedura prevăzută la articolul 251 din tratat [2],

întrucât:

(1) Comunicarea Comisiei din 28 ianuarie 2005 privind strategia comunitară referitoare la mercur, care a examinat toate modurile de utilizare a mercurului, a ajuns la concluzia că ar fi oportună introducerea la nivel comunitar a unor restricții privind introducerea pe piață a anumitor echipamente nonelectrice sau nonelectronice de măsurare și control care conțin mercur, acesta fiind principalul grup de produse conținând mercur care nu a făcut până în prezent obiectul acțiunii comunitare.

(2) Dacă s-ar introduce restricții privind introducerea pe piață a dispozitivelor de măsurare care conțin mercur, prin împiedicarea mercurului de a pătrunde în circuitul deșeurilor, aceasta ar aduce beneficii mediului, iar pe termen lung, sănătății umane.

(3) Luând în considerare fezabilitatea tehnică și economică, dovezile disponibile privind dispozitivele de măsurare și control arată că măsurile restrictive de imediată aplicare ar trebui să vizeze numai acele dispozitive de măsură care sunt destinate vânzării către publicul larg și, în special, toate termometrele medicale.

(4) Importul dispozitivelor de măsurare care conțin mercur și au o vechime de peste cincizeci de ani privește fie antichitățile, fie bunurile culturale în sensul definiției din Regulamentul (CEE) nr. 3911/92 al Consiliului din 9 decembrie 1992 privind exportul bunurilor culturale [3]. Acest tip de comerț este limitat și nu pare să prezinte riscuri pentru sănătatea umană sau mediu și, în consecință, nu ar trebui restricționat.

(5) În prezent, barometrele cu mercur sunt fabricate doar de un număr foarte redus de întreprinderi specializate și sunt vândute către publicul larg în special ca obiecte decorative. Ar trebui prevăzut un termen suplimentar pentru încetarea introducerii pe piață a unor asemenea barometre, pentru a le permite producătorilor să își adapteze activitatea în conformitate cu restricțiile și să treacă la producția de barometre fără mercur.

(6) Pentru a minimiza emisiile de mercur în mediu și pentru a asigura eliminarea dispozitivelor de uz profesional sau industrial care mai conțin mercur și, în special, a sfigmomanometrelor folosite în sectorul sanitar, Comisia ar trebui să examineze disponibilitatea unor alternative viabile și mai sigure, fezabile din punct de vedere tehnic și economic. În cazul sfigmomanometrelor folosite în sectorul sanitar, ar trebui consultați experți medicali pentru a se asigura abordarea adecvată a nevoilor de diagnostic și tratament în cazul anumitor afecțiuni.

(7) În conformitate cu prezenta directivă ar trebui restricționată numai introducerea pe piață a unor noi dispozitive de măsurare. În consecință, restricția nu ar trebui să se aplice dispozitivelor aflate deja în folosință sau celor vândute ca uzate.

(8) Neconcordanțele dintre actele cu putere de lege și măsurile administrative adoptate de statele membre în cazul restricțiilor impuse prezenței mercurului în diferite dispozitive de măsurare și control ar putea să creeze bariere în calea comerțului, să denatureze concurența în Comunitate și, în consecință, să aibă un impact direct asupra stabilirii și funcționării pieței interne. În consecință, se dovedește necesară apropierea legislațiilor statelor membre în domeniul dispozitivelor de măsurare și control prin introducerea unor dispoziții armonizate referitoare la produsele care conțin mercur, menținând astfel piața internă și, în același timp, asigurând un nivel ridicat de protecție a sănătății umane și a mediului.

(9) Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase [4] ar trebui modificată în mod corespunzător.

(10) Prezenta directivă ar trebuie să se aplice fără a aduce atingere legislației comunitare care stabilește cerințele minime de protecție a lucrătorilor, prevăzute în Directiva 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă [5] și în directivele speciale bazate pe aceasta, și, în special, în Directiva 98/24/CE a Consiliului din 7 aprilie 1998 privind protecția sănătății și securității lucrătorilor împotriva riscurilor legate de prezența agenților chimici la locul de muncă [6].

(11) În conformitate cu punctul 34 din Acordul interinstituțional privind o mai bună legiferare [7], statele membre sunt încurajate să elaboreze, pentru ele însele și în interesul Comunității, propriile tabele care să ilustreze, pe cât posibil, corespondența dintre prezenta directivă și măsurile de transpunere, precum și să le facă publice,

ADOPTĂ PREZENTA DIRECTIVĂ:

Articolul 1

Anexa I la Directiva 76/769/CEE se modifică în conformitate cu anexa la prezenta directivă.

Articolul 2

(1) Statele membre adoptă și publică, până la 3 octombrie 2008, actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la acestea.

Statele membre aplică aceste măsuri de la 3 aprilie 2009.

Atunci când statele membre adoptă aceste măsuri, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitățile de efectuare a acestei trimiteri.

(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

Articolul 3

Prezenta directivă intră în vigoare la data publicării în Jurnalul Oficial al Uniunii Europene.

Articolul 4

Prezenta directivă se adresează statelor membre.

Adoptată la Strasbourg, 25 septembrie 2007.

Pentru Parlamentul European

Președintele

H.-G. Pöttering

Pentru Consiliu

Președintele

M. Lobo Antunes

ANEXĂ

În anexa I la Directiva 76/769/CEE se introduce următorul punct:

"19aMercurulNr. CAS 7439-97-6 | 1.Nu poate fi introdus pe piață:(a)în termometre medicale;(b)în alte dispozitive de măsurare destinate vânzării către publicul larg (precum manometre, barometre, sfigmomanometre, termometre altele decât cele medicinale).2.Restricția de la punctul 1 litera (b) nu se aplică:(a)dispozitivelor de măsurare cu o vechime de peste cincizeci de ani, socotită la 3 octombrie 2007; sau(b)barometrelor [cu excepția celor menționate la litera (a)] până la 3 octombrie 2009.3.Până la 3 octombrie 2009, Comisia examinează disponibilitatea unor alternative viabile și mai sigure, fezabile din punct de vedere tehnic și economic, pentru sfigmomanometre și alte dispozitive de măsurare care conțin mercur, folosite în sectorul sanitar sau având un alt uz profesional sau industrial.Pe baza acestei examinări sau de îndată ce sunt disponibile noi informații referitoare la alternative mai sigure privind sfigmomanometrele și alte dispozitive de măsurare care conțin mercur, Comisia prezintă, dacă este cazul, o propunere legislativă prin care extinde restricțiile menționate la punctul 1 asupra sfigmomanometrelor și a altor dispozitive de măsurare folosite în sectorul sanitar sau având un alt uz profesional sau industrial, astfel încât mercurul să înceteze să fie folosit în dispozitivele de măsurare atunci când acest lucru este fezabil din punct de vedere tehnic și economic." |

